સમાજશાસ્ત્રીઓના એક સંમેલનમાં હમણાં આ મુદ્દે ગહનતાથી ચર્ચા થઇ. જો આપણે મેન્ટલી સ્ટ્રોંગ ન હોઇએ તો ફિઝિકલી સજ્જ હોવાનો કોઇ ફાયદો મળતો નથી. શારીરિક અને માનસિક સ્વાસ્થ્યનું બેલેન્સ જળવાવું જોઇએ. બેમાંથી એકેય નબળું પડે તો સમસ્યાઓ સર્જાય છે. હવે આપણે તંદુરસ્તી પ્રત્યે તો સજાગ થયા છીએ પણ મનદુરસ્તી પ્રત્યે હજુ એલર્ટ થયા નથી. દર વર્ષે રેગ્યુલરલી બોડી ચેકઅપ કરવાનો ટ્રેન્ડ વધ્યો છે. સારી વાત છે પણ મેન્ટલ ચેકઅપનું શું? ક્યારેય આપણે વિચારીએ છીએ કે મારી માનસિક હાલત તો ઠીકઠાક છે ને? શરદી થાય, છીંકો આવે, ઉધરસ આવે તો આપણે તરત જ ડોક્ટર પાસે પહોંચી જઇએ છીએ પણ અચાનક ગુસ્સો આવવા માંડે કે ક્યાંય ગમતું નથી એવું થવા લાગે ત્યારે આપણે કંઇ કરીએ છીએ? બિહેવ્યર ચેકનો કોઇ કન્સેપ્ટ જ આપણે ત્યાં નથી. કોઇ અચાનક ચૂપ થઇ જાય કે વાતવાતમાં રડવા લાગે ત્યારે આપણને એવો વિચાર જ આવતો નથી કે એની તબિયત સારી નથી.